
Parlamentul  României

Camera  Deputaţilor

Comisia pentru industrii si servicii

                                                                                                                   Bucureşti, 01.06.2011

                                                                                                                      PL-x 361/2011

AVIZ
la propunerea legislativă intitulată „Legea antreprenorului social”



În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, prin adresa Secretarului general nr. PLx . 361/23.05.201, înregistrată cu nr. 23/162/24.05.2011, pentru aviz cu proiectul privind „Legea antreprenorului social”.


Potrivit dispoziţiilor art. 75 alin.(1) din Constituţia României, republicată, şi ale art. 92 alin.(9) pct.1 din Regulamentul Camerei Deputaţilor, republicat, calitatea de Cameră decizională revine Camerei Deputaţilor.



Senatul, în calitate de primă Cameră sesizată, a adoptat propunerea legislativă în şedinţa din 16 mai 2011.


Proiectul de lege are la bază Strategia Europeană de Dezvoltare Durabilă, revizuită prin HG nr. 1216/2007 şi aprobată prin HG nr.1460/2008. Proiectul de lege creează doar cadrul legal general, materia fiind – în detaliu - de competenţa de reglementare a Guvernului. Ca scop principal, iniţiativa promovează dezvoltarea economiei româneşti, prin implicarea activă a tuturor actorilor: statul, autorităţile şi instituţiile publice, marile corporaţii multinaţionale/naţionale, întreprinderile mici şi mijlocii, patronatele, sindicatele, asociaţiile, fundaţiile, unităţile cooperatiste, persoana fizică însăşi, în calitate de antreprenori sociali, apţi să sprijine creşterea bunăstării economice a unor comunităţi locale, să furnizeze servicii utile populaţiei, să realizeze coeziunea şi solidaritatea socială, prin permutarea accentului de pe asistenţa socială pe promovarea incluziunii, pentru persoanele defavorizate, transformându-le din consumatori de resurse în generatori de valoare socială adăugată.


Prin forma de organizare şi finalitate, în concepţia legiuitorului, economia socială este o formă alternativă de dezvoltare economică durabilă, nereglementată încă de legislaţia României. Ţările care promovează cu succes acest gen de antreprenoriat şi de economie socială sunt: Marea Britanie, Franţa, Italia, Suedia, Belgia, Olanda, SUA.



În urma dezbaterilor, din şedinţa din 01 iunie 2011, Comisia pentru industrii şi servicii a hotărât, cu unanimitate, avizarea favorabilă a propunerii legislative, în forma adoptată de Senat.


În raport de obiectul şi conţinutul reglementării, proiectul de lege face parte din categoria legilor ordinare.


Preşedinte,
Iulian Iancu
Consilier parlamentar,
Teodor Bobiş

